Bæjaryfirvöld í Kópavogi hafa fjarlægt auglýsingaskilti og kosningaborða á vegum stjórnmálaflokka síðustu daga.
Í morgun fjarlægðu bæjarstarfsmenn áberandi kosningaborða framboðsins Vina Kópavogs á horni Digranesvegar og Grænutungu. Jóhann Sigurbjörnsson, sem er í18. sæti á lista Vina Kópavogs, setti borðana upp og er afar ósáttur við þeir hafi verið fjarlægðir. Hann segir að vegið sé að tjáningarfrelsi sínu.
Ég hengi upp borða vegna þess að ég tel mig vera í fullum rétti til að tjá mig um þær framkvæmdir sem eru í gangi hérna á móti mér. Ég hengi upp þessa borða á grindverkið sem er rétt fyrir innan lóðamörk síðan koma hingað menn í gulum fötum í morgun frá bænum sem fjarlægja borðana.
Bæjarstarfsmenn hafa undanfarið verið í samskiptum við framboðið um að brotið hafi verið gegn lögreglusamþykkt og byggingarreglugerð með því að setja upp auglýsingaborða á lóðamörkum og utan þeirra, og einnig svo stóra auglýsingaborða að sérstakt leyfi þurfi.
Sigríður Björg Tómasdóttir upplýsingafulltrúi Kópavogsbæjar segir í samtali við fréttastofu að skýrar reglur gildi um uppsetningu auglýsingaskilta. Reglur um slíka uppsetningu hafi verið sendar að gefnu tilefni á alla framboðsflokka í Kópavogi fyrir helgi. Þá hafi stórt auglýsingaskilti á vegum Framsóknarflokksins í Skógarlind verið fjarlægt af bæjaryfirvöldum í síðustu viku. Sigríður segir að skiltin verði að vera undir tveimur fermetrum til að mega vera uppi - annars þurfi að sækja um leyfi frá byggingarfulltrúa Kópavogsbæjar. Reglurnar séu skýrar.
Helga, Oddviti Vina Kópavogsbæjar segist hissa yfir framgangi bæjaryfirvalda, þetta geti ekki staðist skoðun og að framboðið muni leita réttar síns.
Auglýsingaskilti og framboðsborðar hafa verið fjarlægð af bæjaryfirvöldum í Kópavogi víðs vegar um bæinn síðustu daga. 